Ivan Savvidis, omul de afaceri de 65 de ani care este patronul lui PAOK, a reacționat după câștigarea titlului și i-a transmis Lucescu junior, dar și tatălui acestuia, un mesaj special.
"Sunt mândru de voi și de ce ați reușit. Vreau să vă mulțumes vouă, soțiilor și copiilor voștri. Cred că înțelegeți la ce mă refer. Când vorbesc cu fiecare dintre voi, simt cum sunteți susținuți din spate de familie.
Răzvan, îți mulțumesc! Vreau să îi mulțumesc și tatălui tău, care e un talisman pentru echipa noastră și ne aduce noroc. Sper să mai trăiască 100 de ani și să ne aducă alte 100 de titluri cu norocul său", a transmis Savvidis, conform presei din Grecia.
Ivan Savvidis a ajuns celebru în toată lumea după ce a intrat pe teren la un meci și a scos pistolul.
Mircea Lucescu s-a întors în țară și a spus cum grecii l-au pus să vadă meciul dintr-o "cușcă de sticlă"
Partida s-a desfășurat pe terenul lui Aris, rivala din Salonic. Din cauza incidentelor din trecut, la derby-urile din Grecia pe stadionul echipei gazdă nu pot merge fanii celeilalte.
"Nu puteam să merg pe stadion, pentru că s-a jucat pe terenul echipei adverse. Ne-am suit într-un microbuz al clubului, ne-au dus și ne-au izolat închiși într-o cușcă de sticlă, nici să respiri nu puteai.
Uite până unde duce pasiunea, chiar până la lipsă de ospitalitate. Dar victoria a fost imensă, publicul a sărbătorit la stadionul lui PAOK, peste 40.000 de oameni.
Am retrăit momentele așa cum le trăiam pe bancă. Emoții, senzații, sentimente, treceam de la una la alta. I-am mulțumit lui Răzvan după meci că m-a făcut să retrăiesc momentele extraordinare avute de-a lungul carierei.
În acest moment nu văd să mă mai despart de fotbal, am ce face. Mă duc să-l văd. E foarte plăcut. E o legendă, e în istorie de mult", a spus Lucescu.